### NN 112/2015 (16.10.2015.), Rješenje Agencije za zaštitu tržišnog natjecanja klasa: UP/I 034-03/2014-01/023, urbroj: 580-09/64-2015-031 od 17. rujna 2015.

AGENCIJA ZA ZAŠTITU TRŽIŠNOG NATJECANJA

2169

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., a u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja protiv poduzetnika Mirnovec pirotehnika d.o.o., sa sjedištem u Samoboru, Mirnovec 20, zastupanog po M. L., odvjetnici iz Zagreba, po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća za zaštitu tržišnog natjecanja, Vesna Patrlj, dipl. iur., zamjenica predsjednika Vijeća za zaštitu tržišnog natjecanja, Denis Matić, dipl. iur. i mr. sc. Tatjana Peroković, članovi Vijeća za zaštitu tržišnog natjecanja, sa 34/2015 sjednice, održane 17. rujna 2015., donosi

RJEŠENJE

1. Prihvaćaju se mjere, uvjeti i rokovi predloženi od strane poduzetnika Mirnovec pirotehnika d.o.o., sa sjedištem u Samoboru, Mirnovec 20, na način da taj poduzetnik u roku od trideset (30) dana od dana dostave ovog rješenja, izmijeni pojedine odredbe važećih ugovora o zakupu, ugovora o poslovnoj suradnji u vrijeme trajanja zakupa poslovnog prostora, sklopljene sa zakupodavcima, i ugovora o poslovnoj suradnji s distributerima, i to na način kako slijedi:

1.1. U ugovorima o zakupu poslovnog prostora koje je Mirnovec pirotehnika d.o.o. sklapala sa zakupodavcima:

1.1.a) Članak 8. mijenja se i glasi:

»Ako zakupodavac ishoduje potrebne dozvole i rješenja za samostalnu prodaju pirotehničkih sredstava sklopit će se novi ugovor kao Mirnovec pirotehnika ovlašteni distributer, te će u prodaji imati asortiman Mirnovec pirotehnike.«

1.2. U ugovorima o poslovnoj suradnji za vrijeme trajanja zakupa poslovnog prostora, koje je Mirnovec pirotehnika sklapala sa zakupodavcima:

1.2.a) U članku 3. rečenica koji glasi:

»Zakupodavac se obvezuje uputiti radnike da je zabranjeno za vrijeme trajanja ovog Ugovora baviti se prodajom pirotehničkih sredstava drugog proizvođača, samostalno umanjivati uplate dnevnog utroška na ime naknade ili zadržavat novac od prodaje kao niti kasniti sa uplatama dnevnog utrška.«

mijenja se i glasi:

»Zakupodavac se obvezuje uputiti radnike da je zabranjeno za vrijeme trajanja ovog Ugovora, samostalno umanjivati uplate dnevnog utroška na ime naknade ili zadržavat novac od prodaje kao niti kasniti sa uplatama dnevnog utrška.«

1.2.b) Članak 5. stavak 1. mijenja se i glasi:

»1. Ukoliko Zakupodavac prodaju pirotehnike vrši na jednoj, a posjeduje lanac više maloprodaja obavezuje se da će za prodaju pirotehnike na ostalim lokacijama Zakupniku ponuditi iste uvjete zakupa kao i po ovom ugovoru.«

1.3. U ugovorima o poslovnoj suradnji koje je Mirnovec pirotehnika d.o.o. sklapala s distributerima:

1.3.a) Članak 4. stavak 1. mijenja se i glasi:

»Distributer se, za potrebe prodaje pirotehničkih sredstava tijekom cijele kalendarske godine, a posebno u razdoblju od 15. prosinca do 1. siječnja svake kalendarske godine za vrijeme trajanja ovog Ugovora, obvezuje nabavljati pirotehničke proizvode I, II, III, T1 i P1 razreda od Mirnovec pirotehnike.«

1.3.b) Članak 5. briše se.

1.3.c) Članak 10. mijenja se i glasi:

»Ukoliko Distributer ne ispuni svoju obvezu sukladno prethodnom članku, Mirnovec pirotehnika ovlaštena je jednostrano raskinuti Ugovor te tražiti naknadu štete.«

1.3.d) Članak 11. briše se.

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja.

3. Nalaže se poduzetniku Mirnovec pirotehnika d.o.o. sa sjedištem u Samoboru, Mirnovec 20, da Agenciji za zaštitu tržišnog natjecanja dostavi preslike sklopljenih dodataka ugovora kojima se mijenjaju odredbe važećih ugovora o zakupu poslovnog prostora i ugovora o poslovnoj suradnji u vrijeme trajanja zakupa poslovnog prostora, te ugovora o poslovnoj suradnji s distributerima, kao dokaz izvršenja mjera i uvjeta iz točke 1. izreke.

Rok izvršenja: petnaest (15) dana od dana izvršenja mjera i uvjeta iz točke 1. izreke.

4. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za poduzetnika Mirnovec pirotehnika d.o.o., sa sjedištem u Samoboru, Mirnovec 20.

5. Utvrđuje se da, nakon ispunjenja naloga iz točke 3. izreke ovoga rješenja, nema uvjeta za daljnje vođenje postupka protiv poduzetnika Mirnovec pirotehnika d.o.o., sa sjedištem u Samoboru, Mirnovec 20, u ovom predmetu.

6. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1., odnosno naloga iz točke 3. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

7. Mirnovec pirotehnika d.o.o., sa sjedištem u Samoboru, Mirnovec 20, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

8. Ovo rješenje bit će objavljeno u »Narodnim novinama«, kao i na internetskoj stranici Agencije.

Obrazloženje

1. Pokretanje postupka utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) je na temelju članka 38. stavka 1. i članka 39. Zakona o zaštiti tržišnog natjecanja (»Narodne novine«, brojevi: 79/09 i 80/13; dalje: ZZTN), zaključkom klase: UP/I 034-03/2014-01/023, urbroja: 580-09/64-2015-018 od 15. travnja 2015., po službenoj dužnosti, pokrenula postupak protiv poduzetnika Mirnovec pirotehnika d.o.o., sa sjedištem u Samoboru, Mirnovec 20 (dalje: Mirnovec pirotehnika), radi utvrđivanja predstavljaju li određene odredbe ugovora o zakupu i ugovora o poslovnoj suradnji u vrijeme trajanja zakupa poslovnog prostora koje je Mirnovec pirotehnika sklapala s drugim poduzetnicima, te određene odredbe Ugovora o poslovnoj suradnji koje je Mirnovec pirotehnika sklapala sa svojim distributerima, narušavanje tržišnog natjecanja u smislu članka 8. ZZTN-a koje uređuje zabranjene sporazume.

Povod pokretanju navedenog postupka bila je inicijativa poduzetnika Jorge pirotehnika d.o.o, sa sjedištem u Križevcima Nikole Tesle 65 (Jorge pirotehnika), i Weco pirotehnika d.o.o. Omišalj, Bjažinov 3 (dalje: Weco pirotehnika), od 27. listopada 2014., u smislu članka 37. ZZTN-a.

U predmetnoj upravnoj stvari, riječ je o ugovorima o zakupu poslovnog prostora i ugovorima o poslovnoj suradnji za vrijeme trajanja zakupa poslovnog prostora, koje je Mirnovec pirotehnika sklapala na razdoblje od sedam ili više godina, s poduzetnicima, koji, u ime i za račun Mirnovec pirotehnike izvršavaju uslugu prodaje pirotehničkih sredstava Mirnovec pirotehnike, u razdoblju od 15. prosinca do 31. prosinca, u poslovnom prostoru koji navedeni poduzetnici kao zakupodavci daju tom poduzetniku u zakup za razdoblje od 1. prosinca tekuće, do 15. siječnja iduće godine.

Ugovori o zakupu i ugovori o poslovnoj suradnji za vrijeme trajanja zakupa, kao tipski ugovori Mirnovec pirotehnike, sadrže odredbe koje zakupodavca ograničavaju u poslovanju s drugim poduzetnicima kao i u obavljanju samostalne djelatnosti prodaje pirotehničkih sredstava nakon raskida ugovora, a u razdoblju na koje je ugovor bio prvobitno sklopljen.

Riječ je o odredbi članka 8. Ugovora o zakupu poslovnog prostora, kojim Mirnovec pirotehnika kao zakupnik, zabranjuje zakupodavcu koji je raskinuo ugovor, obavljanje predmetne djelatnosti u istom prostoru, u razdoblju u kojem je stvarno trebao trajati ugovorni odnos. Osim navedene zabrane, isti članak uređuje i obvezu zakupodavca koji ishodi potrebne dozvole i rješenja za samostalno obavljanje prodaje pirotehničkih sredstava, da sklopi novi ugovor kao Mirnovec pirotehnika ovlašteni distributer koji će u prodaji imati isključivo asortiman Mirnovec pirotehnike.

U ugovorima o poslovnoj suradnji za vrijeme trajanja zakupa poslovnog prostora, koje je Mirnovec pirotehnika sklapala sa zakupodavcima, člankom 3., zakupodavac se obvezuje uputiti radnike da je zabranjeno za vrijeme trajanja ugovora baviti se prodajom pirotehničkih sredstava drugog proizvođača, a člankom 5. stavkom 1. zakupodavac koji prodaju pirotehnike vrši na jednoj, a posjeduje lanac više maloprodaja, obvezuje se da će prodaju pirotehnike na ostalim lokacijama omogućiti isključivo zakupniku – Mirnovec pirotehnici.

S distributerima, Mirnovec pirotehnika je sklapala tipske ugovore o poslovnoj suradnji na vrijeme od sedam godina ili na neodređeno vrijeme. Navedeni ugovori također sadrže odredbe o zabrani nenatjecanja u vremenu na koje je ugovor sklopljen.

U ugovorima o poslovnoj suradnji koje je Mirnovec pirotehnika sklapala s distributerima, člankom 4. stavkom 1. distributer se obvezuje za vrijeme trajanja predmetnog ugovora nabavljati pirotehničke proizvode I, II, III, T1 i P1 razreda isključivo od Mirnovec pirotehnike, a člankom 5. distributer u razdoblju trajanja ugovora Mirnovec pirotehnici jamči ekskluzivitet u prodaji pirotehničkih proizvoda, te se obvezuje da u pogledu predmeta ovog ugovora neće ulaziti u poslovni odnos s konkurentskim trgovačkim društvima odnosno ponuđačima i/ili distributerima.

U slučaju neizvršavanja obveza iz navedenog članka 5. od strane distributera, člankom 10. Mirnovec pirotehnika je ovlašten jednostrano raskinuti ugovor, te zatražiti i naplatiti od distributera ugovornu kaznu u visini utvrđenoj tim člankom. U slučaju jednostranog raskida ugovora od strane distributera, člankom 11. uređena je visina ugovorne kazne koju je Mirnovec pirotehnika ovlašten zatražiti od distributera.

2. Prijedlog Mirnovec pirotehnike za preuzimanje obveze izvršenja određenih mjera i uvjeta, te rokova u kojima će to učiniti, u smislu članka 49. ZZTN-a

Mirnovec pirotehnika je samoinicijativno, u podnesku od 15. lipnja 2015. iskazala namjeru za preuzimanjem obveza u smislu članka 49. ZZTN-a te predložila mjere i uvjete, a 9. srpnja 2015. je Agenciji podnijela i konačan prijedlog za preuzimanje obveze izvršenja određenih mjera i uvjeta kako bi se otklonili mogući negativni učinci njegovog postupanja ili propuštanja postupanja na tržišno natjecanje.

Kako je riječ o tipskim ugovorima Mirnovec pirotehnike, ista je predložila da Agencija prihvati njeno preuzimanje obveze izmjene pojedinih odredbi važećih ugovora o zakupu i ugovora o poslovnoj suradnji u vrijeme trajanja zakupa poslovnog prostora, te izmjene pojedinih odredbi ugovora o poslovnoj suradnji s distributerima, i to u roku od trideset (30) dana od dana dostave rješenja Agencije kojim se prihvaćaju predložene mjere, uvjeti i rokovi, a kako je navedeno u točki 1. izreke rješenja.

Vezano uz navedeni prijedlog Mirnovec pirotehnike od 9. srpnja 2015. Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to Mirnovec pirotehnika učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija u smislu članka 49. stavka 4. ZZTN-a može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Prijedlog Mirnovec pirotehnike predstavlja dobrovoljnu mjeru i razmjeran je mogućim negativnim učincima koje bi prethodno navedene odredbe ugovora mogle imati na tržišno natjecanje, te dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Ispunjenjem predloženih obveza od strane Mirnovec pirotehnike, uklonile bi se odredbe ugovora o zakupu i ugovora o poslovnoj suradnji u vrijeme trajanja zakupa koje je Agencija ocijenila spornim, te koje su predstavljale indicije za pokretanje predmetnog postupka.

Naime, predloženim izmjenama ugovora o zakupu i ugovora o poslovnoj suradnji u vrijeme trajanja zakupa, zakupodavci će uz proizvode Mirnovec pirotehnike moći u istom prostoru prodavati i pirotehničke proizvode drugih dobavljača.

Iz odredbi koje se odnose na raskid ugovora brišu se odredbe o zabrani poslovanja s drugim dobavljačima pirotehnike u razdoblju na koje su ugovori prvobitno sklopljeni.

Isto tako, izvršenjem predloženih mjera i uvjeta koje se odnose na izmjene ugovora o poslovnoj suradnji Mirnovec pirotehnike s distributerima, iz istih će biti uklonjena isključivost, zbog čega će navedeni distributeri, uz proizvode Mirnovec pirotehnike moći prodavati i pirotehničke proizvode drugih dobavljača.

Prilikom ocjene dostatnosti predloženih mjera i uvjeta, Agencija je uzela u obzir da je riječ o djelatnosti koja je posebno uređena Zakonom o eksplozivnim tvarima (»Narodne novine« broj 178/04, 109/07, 67/08, 144/10, dalje: ZET). Trgovac na malo koji želi prodavati pirotehnička sredstva, sukladno članku 30. ZET-a za dozvoljenu prodaju mora imati posebno odobrenje Ministarstva unutarnjih poslova, te je osim toga, dužan pirotehnička sredstva namijenjena za maloprodaju skladištiti u posebno opremljenom priručnom skladištu. Isto tako, sukladno članku 11. ZET-a, svatko tko rukuje pirotehničkim sredstvima mora biti stručno osposobljen za njihovo rukovanje po programu koji provode ovlaštene ustanove za obrazovanje odraslih.

Sukladno članku 30. ZET-a pirotehnička sredstva razreda II, III, T1 i P1 mogu se prodavati od 15. prosinca do 1. siječnja u maloprodaji samo u prodavaonicama oružja i streljiva ili u prodavaonicama koje imaju odobrenje za prodaju pirotehničkih sredstava osobama starijim od 18 godina, a koje moraju ispuniti uvjete iz Pravilnika o prostornim, tehničkim i sigurnosnim zahtjevima koje moraju zadovoljiti prodavaonice pirotehničkih sredstava (»Narodne novine« broj 141/08 i 65/10).

Člankom 49. stavkom 5. ZZTN-a propisuje se da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 21. srpnja 2015., sukladno članku 49. točki 5. ZZTN-a, na internetskim stranicama Agencije: www.aztn.hr objavila namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Mirnovec pirotehnike za preuzimanje obveze izvršenja određenih mjera i uvjeta te rokova u kojima će to učiniti.

Do isteka roka iz objavljene namjere prihvaćanja preuzimanja izvršenja mjera i uvjeta i javnog poziva zainteresiranim stranama za dostavljanje pisanih primjedaba, stavova i mišljenja na prijedlog Mirnovec pirotehnike, odnosno do 10. kolovoza 2015., Agencija je zaprimila jedno očitovanje, i to očitovanje podnositelja inicijative Weco pirotehnike.

U očitovanju od 31. srpnja 2015., Weco pirotehnika, u ime Weco pirotehnike i Jorge pirotehnike, u bitnome su istaknuo kako predmetni javni poziv smatra promašenim te predlaže da ukoliko je utvrđeno da je došlo do povrede zakona da se sporni ugovori proglase ništetnima.

3. Odluka Vijeća za zaštitu tržišnog natjecanja

3.1. Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće) je sukladno ovlastima iz članaka 27. i 30. točke 2., te članka 31. ZZTN-a, na 34/2015 sjednici, održanoj 17. rujna 2015. razmatralo navedeni predmet te je donijelo odluku da se, u smislu članka 49. ZZTN-a, prihvaćaju predložene mjere, uvjeti i rokovi od strane Mirnovec pirotehnike kao dostatni za otklanjanje mogućih negativnih učinaka i ponovnu uspostavu tržišnog natjecanja, a koji donošenjem rješenja Agencije u smislu članka 49. stavka 2. i 3. ZZTN-a postaju obvezni za predlagatelja.

U smislu članka 49. stavka 2. ZZTN-a, ako ocijeni da su predložene mjere, uvjeti i rokovi iz članka 49. stavka 1. ZZTN-a dostatni za otklanjanje negativnih učinaka i ponovnu uspostavu tržišnog natjecanja, Agencija će rješenjem prihvatiti predložene mjere, uvjete i rokove koji time postaju obveznim za predlagatelja. U smislu članka 49. stavka 3. ZZTN-a rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku, te utvrđuje da nema uvjeta za daljnje vođenje postupka protiv tog poduzetnika.

Navedenim izmjenama ugovora uklonit će se sve odredbe koje su sprječavale prodaju proizvoda podnositelja inicijative i drugih konkurenata Mirnovec pirotehnike u poslovnim prostorima njenih zakupodavaca, te koje su zabranjivale istu nakon raskida ugovora, a u vremenu na koje je ugovor s Mirnovec pirotehnikom sklopljen.

Vijeće nije prihvatilo primjedbe podnositelja inicijative na predložene mjere, uvjete i rokove koje je Mirnovec pirotehnika predložila, a budući da će s izmjenama ugovora koje je Mirnovec pirotehnika predložila podnositelji inicijative, koji su konkurenti Mirnovec pirotehnike, moći distribuirati svoje proizvode putem njenih zakupodavaca i distributera.

Vijeće ovdje naglašava kako preuzimanje obveza od strane poduzetnika u smislu članka 49. ZZTN-a nije čin priznanja povrede ZZTN-a, te da u predmetnom postupku takva povreda nije niti utvrđena.

Isto tako, prihvaćanje preuzimanja obveze izvršenja mjera, uvjeta i rokova iz članka 49. ZZTN-a nije nagodba Agencije s poduzetnikom niti je predlaganje istih od strane stranke u postupku priznanje povrede ZZTN-a.

Naprotiv, u takvim postupcima Agencija ne utvrđuje povredu ZZTN-a, niti izriče upravno-kaznene mjere, već prihvaća predložene mjere i uvjete ukoliko iste ocijeni dostatnima za otklanjanje mogućih negativnih učinaka, te obustavlja postupak po izvršenju istih od strane poduzetnika.

Riječ je o posebnom institutu koji uređuje ZZTN, i koji je preuzet u hrvatsko zakonodavstvo radi usklađivanja s pravnom stečevinom Europske unije, a čija je svrha ekonomičnost postupanja i brže uspostavljanje tržišnog natjecanja na određenom tržištu.

U nacionalnim zakonodavstvima država članica Europske unije, preuzimanje obveze izvršenja mjera i uvjeta od strane poduzetnika je uobičajen način okončanja postupaka utvrđivanja narušavanja tržišnog natjecanja, osim kada je riječ o najtežim povredama kao što su karteli.

Stoga je Vijeće donijelo odluku kojom se u smislu članka 49. stavka 2. i 3. ZZTN-a prihvaćaju mjere, uvjeti i rokovi predloženi od strane Mirnovec pirotehnike na način da taj poduzetnik izmijeni odredbe ugovora o zakupu poslovnog prostora i ugovora o poslovnoj suradnji u vrijeme trajanja zakupa, te ugovora o poslovnoj suradnji s distributerima, koje su bile indicije za pokretanje postupka utvrđivanja narušavanja tržišnog natjecanja, kao u točki 1. izreke, i to u roku od trideset (30) dana od dana dostave ovog rješenja.

Nakon ispunjenja naloga iz točke 3. izreke ovog rješenja Agencije, Vijeće je donijelo odluku o tome da nema uvjeta za daljnje vođenje postupka protiv Mirnovec pirotehnike u predmetnoj upravnoj stvari.

Međutim, ako u smislu članka 49. stavka 7. ZZTN-a u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se poduzetnik ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a, te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća, odlučila kao u točkama 1. do 6. izreke ovoga rješenja.

3.2. Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježe naplati upravnih pristojbi, sukladno odredbi članka 2. stavak 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10 i 126/11; dalje: Zakon o upravnim pristojbama), te članka 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/2011; dalje: Uredba o izmjeni Tarife Zakona o upravnim pristojbama).

Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2., odnosno tarifnom broju 106. točki 4. Uredbe o izmjeni Tarife Zakona o upravnim pristojbama.

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3., odnosno tarifnom broju 107. točki 7. Uredbe o izmjeni Tarife Zakona o upravnim pristojbama.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-(OIB uplatitelja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate je dužan uplatnicu, kao dokaz o obavljenoj uplati upravne pristojbe, žurno, a najkasnije u roku od osam (8) dana, dostaviti Agenciji s pozivom na poslovni broj klase: UP/I 034-03/2014-01/023.

Ukoliko obveznik uplate upravne pristojbe ne izvrši uplatu upravne pristojbe Agencija će, protekom roka, od nadležne Porezne uprave, sukladno članku 10. stavku 2. Zakona o upravnim pristojbama, zatražiti prisilnu naplatu upravne pristojbe.

Slijedom iznijetoga, odlučeno je kao u točki 7. izreke ovoga rješenja.

3.3. Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, rješenje će biti objavljeno u »Narodnim novinama«, dok će se na temelju članka 59. stavka 3. ZZTN-a, predmetno rješenje objaviti na internetskoj stranici Agencije.

Stoga je Agencija, na temelju odluke Vijeća, odlučila kao u točki 8. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni […], odnosno koriste se skraćenice naziva te postoci i podaci u rasponu.

Klasa: UP/I 034-03/2014-01/023

Urbroj: 580-09/64-2015-031

Zagreb, 17. rujna 2015.

Predsjednik Vijeća

za zaštitu tržišnog natjecanja

Mladen Cerovac, mag. iur., v. r.